Tiltale for hån mod politiet, jf. straffelovens § 121
Ret: Retten i Roskilde (1. instans)
Faggruppe: Straffesag — Bødesag
Sagsemner: Forbrydelser mod offentlig myndighed;

RETTEN I ROSKILDE

Udskrift af dombogen

D O M

afsagt den 30. september 2011

Rettens nr. 11A-3645/2011
Politiets nr. 1200-70318-00009-11

Anklagemyndigheden
mod
Tiltalte
CPR nr. - Født 1985

Anklageskrift er modtaget den 24. juni 2011.

Tiltalte, Adresse 2300 København S, er tiltalt for

overtrædelse af straffelovens § 121

ved den 3. marts 2011, ca. kl. 13.25 ved P.plads ved Roskilde ret,
Jernbanegade, Roskilde, at have kaldt politiassistent Forurettede, der var på
stedet i tjenstligt anliggende for at opretholde ro og orden, for fjols og narrøv.

Påstande

Anklagemyndigheden har nedlagt påstand om bødestraf.

Tiltalte har nægtet sig skyldig.

Sagens oplysninger

Der er under hovedforhandlingen i sagen afgivet forklaring af tiltalte og af
vidnerne politiassistent Forurettede og politiassistent Vidne.

Tiltalte har forklaret, at det er korrekt, at han var til stede ved retten den
pågældende dag. Han havde kørt sin daværende kæreste til retten, fordi
hendes far skulle i retten. Hans kæreste, hendes mor og to af tiltaltes
bekendte var til stede. Herudover var der fire-fem andre. Det er rigtigt, at der
var nogle Hells Angels rockere til stede. Han har ikke noget med Hells
Angels at gøre, udover at hans ekskærestes far er medlem.

De havde været inde i retsbygningen, og da de kom ud for at ryge, så de, at

Std 75271



side 2

der var en af tiltaltes bekendte, der havde parkeret lige foran retsbygningen.
Af en eller anden årsag, var pladerne blevet taget af bilen. Der holdt en
hundepatrulje og ventede. En af tiltaltes bekendte valgte at sætte sig ind i
bilen og kørte den over på parkeringspladsen, selv om de godt vidste, at
patruljebilen bare holdt og ventede på, at de skulle gøre sådan.

Idet tiltaltes bekendte kørte i bilen, gik betjentene over for at tale med ham.
Tiltalte og en eller to andre gik derover for at høre, hvad der skulle ske. Idet
de gik over mod bilen, valgte betjentene at taget deres hund ud af bilen.
Betjentene var meget opfarende og aggressive, og da tiltalte og de andre var
cirka 20 meter fra bilen, fik de at vide, at de skulle forsvinde. Tiltalte og en af
hans bekendte vendte ryggen til og gik tilbage. I det samme valgte
Forurettede at gå over at skubbe dem halvkraftigt i ryggen. Tiltaltes bekendte
vendte sig om og tog fat i betjentens uniform, og da tiltalte blev skubbet,
skubbede han i ren refleks betjentens arm væk. Det blev betjenten irriteret
over. Betjenten konfronterede tiltalte, og tiltalte blev bidt i benet af
politihunden. Han blev lagt ned på jorden og blev ilagt håndjern. Betjenten
tog snoren af hunden og dækkede den af ved tiltaltes hoved.

Tiltalte har ikke på noget tidspunkt sagt "fjols" eller "narrøv". Han ved ikke,
hvor mange, der var til stede på parkeringspladsen og så optrinnet. Tiltalte
kan ikke huske, om der var andre, der gik hen imod bilen.

Pa. Forurettede har forklaret, at han og hans kollega var til stede ved retten i
forbindelse med fristforlængelser, fordi der var sager, der omhandlede Hells
Angels rockere. Lige uden for retsbygningen holdt en sort varebil parkeret
med det ene hjulpar oppe på fortovet. Da de spurgte på bilen, fik de oplyst, at
nummerpladerne skulle afmonteres.

Der kom herefter en flok ud fra retsbygningen. En af dem satte sig ind i bilen
og kørte ned i bunden af parkeringspladsen. Hans kollega talte med føreren
af bilen og samtidig gik en større flok over mod bilen. Han gik imellem
flokken og bilen og bad flokken trække sig væk. På dette tidspunkt var der 4-
6 meter mellem flokken og bilen, hvor hans kollega stod.

Flokken vendte omkring med undtagelse af to personer, hvoraf tiltalte med
90 procents sikkerhed var den ene. Den anden person skubbede han rundt og
væk fra stedet, og denne skubbede vidnet med brystkassen. Han kaldte sin
tjenestehund til sig. Tiltalte og den anden person var modvilligt på vej væk,
da tiltalte sagde et par ukvemsord så højt, at han ikke var i tvivl om, hvem
der sagde det. Det kan godt passe, at det var "fjols" og "narrøv". Ordene faldt
før anholdelsen og før tiltalte blev bidt af hans tjenestehund. Den store
gruppe af personer stod på dette tidspunkt omkring 20 meter væk.

Efterfølgende anholdt han tiltalte, der i den forbindelse blev bidt af hans
tjenestehund. Han lagde tiltalte ned og dækkede sin hund af ved tiltaltes
ansigt.



side 3

Pa. Vidne har forklaret, at han talte med føreren af den bil, der havde fået
pillet pladerne af. Samtidig kom der en flok på 7-9 personer over mod dem.
De blev bedt om at gå væk, først af tiltalte og dernæst af hans kollega,
Forurettede.

Han stod ved bilen, og flokken var cirka 10-15 meter fra ham, da Forurettede
trådte ind mellem dem med sin hund og bad dem om at gå. Det gjorde de
fleste, men der var et par stykker, herunder tiltalte, der ikke kunne forstå, at
de skulle gå. De pustede sig begge op og udviste aggressiv adfærd og
fremtoning. Det var vidnets fornemmelse, at de ville provokere. Forurettede
gav en af dem et let puf i den retning, de skulle gå i, men det hjalp ikke.

Tiltalte sagde "fjols" og "narrøv" til Forurettede. Det blev sagt så højt, at
vidnet kunne høre det 10 meter væk. Resten af flokken kunne også høre det.
Han hørte ikke, om den anden person sagde noget.

Tiltalte blev herefter anholdt at Forurettede. Vidnet så, at tiltalte blev bidt af
tjenestehunden og fik håndjern på.

Rettens begrundelse og afgørelse

Efter bevisførelse, i særdeleshed politiassistent Vidnes meget klare og sikre
forklaring, finder retten det bevist, at tiltalte har kaldt politiassistent
Forurettede for "fjols" og "narrøv". Da ytringen er fremsat direkte over for
politiassistent Forurettede, da ytringen må anses for fornærmelig, og da det
ikke er godtgjort, at ytringen er en reaktion på en uretmæssig handling, er
tiltalte skyldig efter anklageskriftet.

Straffen fastsættes til 6 dagbøder på hver 200 kr., jf. straffelovens § 121.

Forvandlingsstraffen fastsættes som nedenfor bestemt.

Thi kendes for ret:

Tiltalte skal betale 6 dagbøder på hver 200 kr.

Forvandlingsstraffen for bøden er fængsel i 6 dage.

Tiltalte skal betale sagens omkostninger.

Dommer